title: Regulamentul de punere în aplicare (UE) 2018/1872 al Comisiei din 23 noiembrie 2018 de derogare de la Regulamentele (CE) nr. 2305/2003, (CE) nr. 969/2006 și (CE) nr. 1067/2008, de la Regulamentele de punere în aplicare (UE) 2015/2081 și (UE) 2017/2200, de la Regulamentul (CE) nr. 1964/2006, de la Regulamentul de punere în aplicare (UE) nr. 480/2012 și de la Regulamentul (CE) nr. 1918/2006 cu privire la datele de depunere a cererilor și de eliberare a licențelor de import în 2019 în cadrul contingentelor tarifare privind cerealele, orezul și uleiul de măsline și de derogare de la Regulamentul de punere în aplicare (UE) 2016/2080 cu privire la durata examinării ofertelor pentru vânzările prin procedură de licitație de lapte praf degresat în cadrul intervenției publice în 2019

text:
                  30.11.2018

                  RO

                  Jurnalul Oficial al Uniunii Europene

                  L 306/9

         REGULAMENTUL DE PUNERE ÎN APLICARE (UE) 2018/1872 AL COMISIEI
         din 23 noiembrie 2018
         de derogare de la Regulamentele (CE) nr. 2305/2003, (CE) nr. 969/2006 și (CE) nr. 1067/2008, de la Regulamentele de punere în aplicare (UE) 2015/2081 și (UE) 2017/2200, de la Regulamentul (CE) nr. 1964/2006, de la Regulamentul de punere în aplicare (UE) nr. 480/2012 și de la Regulamentul (CE) nr. 1918/2006 cu privire la datele de depunere a cererilor și de eliberare a licențelor de import în 2019 în cadrul contingentelor tarifare privind cerealele, orezul și uleiul de măsline și de derogare de la Regulamentul de punere în aplicare (UE) 2016/2080 cu privire la durata examinării ofertelor pentru vânzările prin procedură de licitație de lapte praf degresat în cadrul intervenției publice în 2019
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 litera (e),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 28,
         întrucât:

                     (1)

                     Regulamentele (CE) nr. 2305/2003 (3), (CE) nr. 969/2006 (4), (CE) nr. 1067/2008 ale Comisiei (5) și Regulamentele de punere în aplicare (UE) 2015/2081 (6) și (UE) 2017/2200 ale Comisiei (7) prevăd dispoziții specifice pentru depunerea cererilor și eliberarea licențelor de import pentru orz în cadrul contingentului 09.4126, pentru porumb în cadrul contingentului 09.4131, pentru grâu comun de o altă calitate decât cea superioară în cadrul contingentelor 09.4123, 09.4124, 09.4125 și 09.4133 și pentru anumite cereale originare din Ucraina în cadrul contingentelor 09.4306, 09.4307, 09.4308, 09.4277, 09.4278 și 09.4279.

                     (2)

                     Regulamentul (CE) nr. 1964/2006 al Comisiei (8) și Regulamentul de punere în aplicare (UE) nr. 480/2012 al Comisiei (9) prevăd dispoziții specifice pentru depunerea cererilor și eliberarea licențelor de import pentru orez originar din Bangladesh în cadrul contingentului 09.4517 și pentru brizuri de orez în cadrul contingentului 09.4079.

                     (3)

                     Regulamentul (CE) nr. 1918/2006 al Comisiei (10) prevede dispoziții specifice pentru depunerea cererilor și eliberarea licențelor de import pentru uleiul de măsline originar din Tunisia în cadrul contingentului 09.4032.

                     (4)

                     Regulamentul de punere în aplicare (UE) 2016/2080 al Comisiei (11) prevede dispoziții specifice în ceea ce privește termenul de prezentare a ofertelor de participare pentru vânzările prin procedură de licitație de lapte praf degresat.

                     (5)

                     Având în vedere sărbătorile legale din anul 2019, ar trebui prevăzute derogări, în anumite perioade, de la Regulamentele (CE) nr. 2305/2003, (CE) nr. 969/2006, (CE) nr. 1067/2008, de la Regulamentele de punere în aplicare (UE) 2015/2081 și (UE) 2017/2200, de la Regulamentul (CE) nr. 1964/2006, de la Regulamentul de punere în aplicare (UE) nr. 480/2012 și de la Regulamentul (CE) nr. 1918/2006 în ceea ce privește datele de depunere a cererilor de licențe de import și de eliberare a acestor licențe, pentru a se permite respectarea volumelor contingentelor în cauză.

                     (6)

                     Având în vedere sărbătorile legale din anul 2019, ar trebui prevăzute derogări, în anumite perioade, de la Regulamentul de punere în aplicare (UE) 2016/2080 în ceea ce privește datele de depunere a ofertelor și examinarea acestora.

                     (7)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Cereale

               (1)   Prin derogare de la articolul 3 alineatul (1) al doilea paragraf din Regulamentul (CE) nr. 2305/2003, pentru anul 2019, cererile de licențe de import pentru orz în cadrul contingentului 09.4126 nu se mai pot depune după ziua de vineri, 13 decembrie 2019, ora 13.00, ora Bruxelles-ului.

               (2)   Prin derogare de la articolul 4 alineatul (1) al doilea paragraf din Regulamentul (CE) nr. 969/2006, pentru anul 2019, cererile de licențe de import pentru porumb în cadrul contingentului 09.4131 nu se mai pot depune după ziua de vineri, 13 decembrie 2019, ora 13.00, ora Bruxelles-ului.

               (3)   Prin derogare de la articolul 4 alineatul (1) al doilea paragraf din Regulamentul (CE) nr. 1067/2008, pentru anul 2019, cererile de licențe de import pentru grâul comun de altă calitate decât cea superioară în cadrul contingentelor 09.4123, 09.4124, 09.4125 și 09.4133 nu se mai pot depune după ziua de vineri, 13 decembrie 2019, ora 13.00, ora Bruxelles-ului.

               (4)   Prin derogare de la articolul 2 alineatul (1) al doilea paragraf din Regulamentul de punere în aplicare (UE) 2015/2081, pentru anul 2019, cererile de licențe de import pentru cereale originare din Ucraina în cadrul contingentelor 09.4306, 09.4307 și 09.4308 nu se mai pot depune după ziua de vineri, 13 decembrie 2019, ora 13.00, ora Bruxelles-ului.

               (5)   Prin derogare de la articolul 2 alineatul (1) al doilea paragraf din Regulamentul de punere în aplicare (UE) 2017/2200, pentru anul 2019, cererile de licențe de import pentru cereale originare din Ucraina în cadrul contingentelor 09.4277, 09.4278 și 09.4279 nu se mai pot depune după ziua de vineri, 13 decembrie 2019, ora 13.00, ora Bruxelles-ului.

            Articolul 2
            Orez

               (1)   Prin derogare de la articolul 4 alineatul (3) primul paragraf din Regulamentul (CE) nr. 1964/2006, pentru anul 2019, cererile de licențe de import pentru orez originar din Bangladesh în cadrul contingentului 09.4517 nu se mai pot depune după ziua de vineri, 6 decembrie 2019, ora 13.00, ora Bruxelles-ului.

               (2)   Prin derogare de la articolul 2 alineatul (1) al treilea paragraf din Regulamentul de punere în aplicare (UE) nr. 480/2012, pentru anul 2019, cererile de licențe de import pentru brizuri de orez în cadrul contingentului 09.4079 nu se mai pot depune după ziua de vineri, 6 decembrie 2019, ora 13.00, ora Bruxelles-ului.

            Articolul 3
            Ulei de măsline
            Prin derogare de la articolul 3 alineatul (1) din Regulamentul (CE) nr. 1918/2006, pentru anul 2019, cererile de licențe de import pentru uleiul de măsline originar din Tunisia nu se mai pot depune după ziua de marți, 10 decembrie 2019.

            Articolul 4
            Ofertă pentru vânzarea de lapte praf degresat prin procedură de licitație
            Prin derogare de la articolul 2 alineatul (2) din Regulamentul de punere în aplicare (UE) 2016/2080, pentru anul 2019, termenul de prezentare a ofertelor de participare pentru licitațiile parțiale din luna ianuarie expiră la ora 11.00 (ora Bruxelles-ului) în a doua și a patra zi de marți din lună.

            Articolul 5
            Intrare în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Expiră la 1 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 noiembrie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul (CE) nr. 2305/2003 al Comisiei din 29 decembrie 2003 privind deschiderea și administrarea unui contingent tarifar comunitar pentru importurile de orz din țările terțe (JO L 342, 30.12.2003, p. 7).

            (4)  Regulamentul (CE) nr. 969/2006 al Comisiei din 29 iunie 2006 privind deschiderea și administrarea unui contingent tarifar comunitar pentru importul de porumb originar din țările terțe (JO L 176, 30.6.2006, p. 44).

            (5)  Regulamentul (CE) nr. 1067/2008 al Comisiei din 30 octombrie 2008 privind deschiderea și gestionarea unor contingente tarifare comunitare pentru grâul comun de altă calitate decât cea superioară provenit din țări terțe și de derogare de la Regulamentul (CE) nr. 1234/2007 al Consiliului (JO L 290, 31.10.2008, p. 3).

            (6)  Regulamentul de punere în aplicare (UE) 2015/2081 al Comisiei din 18 noiembrie 2015 privind deschiderea și modul de gestionare a unor contingente tarifare de import pentru anumite cereale originare din Ucraina (JO L 302, 19.11.2015, p. 81).

            (7)  Regulamentul de punere în aplicare (UE) 2017/2200 al Comisiei din 28 noiembrie 2017 privind deschiderea și modul de gestionare a unor contingente tarifare de import de anumite cereale din Ucraina (JO L 313, 29.11.2017, p. 1).

            (8)  Regulamentul (CE) nr. 1964/2006 al Comisiei din 22 decembrie 2006 de stabilire a normelor de aplicare privind deschiderea și modul de gestionare a unui contingent de import de orez originar din Bangladesh, în aplicarea Regulamentului (CEE) nr. 3491/90 al Consiliului (JO L 408, 30.12.2006, p. 19).

            (9)  Regulamentul de punere în aplicare (UE) nr. 480/2012 al Comisiei din 7 iunie 2012 privind deschiderea și gestionarea contingentului tarifar de brizuri de orez din codul NC 1006 40 00 pentru producția de preparate alimentare din codul NC 1901 10 00 (JO L 148, 8.6.2012, p. 1).

            (10)  Regulamentul (CE) nr. 1918/2006 al Comisiei din 20 decembrie 2006 privind deschiderea și modul de gestionare a contingentelor tarifare pentru uleiul de măsline originar din Tunisia (JO L 365, 21.12.2006, p. 84).

            (11)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/1873 al Comisiei din 28 noiembrie 2018 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  30.11.2018

                  RO

                  Jurnalul Oficial al Uniunii Europene

                  L 306/12

         REGULAMENTUL DE PUNERE ÎN APLICARE (UE) 2018/1873 AL COMISIEI
         din 28 noiembrie 2018
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 ar trebui modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament ar trebui să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 noiembrie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea (1)

                                 0207 14 10

                                 Bucăți dezosate de păsări de curte din specia Gallus domesticus, congelate

                                 260,1

                                 12

                                 AR

                                 222,8

                                 23

                                 BR

                                 333,4

                                 0

                                 CL

                                 256,7

                                 13

                                 TH

                                 0207 27 10

                                 Bucăți dezosate de curcani și de curci, congelate

                                 311,9

                                 0

                                 BR

                                 362,7

                                 0

                                 CL

                                 1602 32 11

                                 Preparate nefierte din păsări de curte din specia Gallus domesticus

                                 269,1

                                 5

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).


title: Regulamentul de punere în aplicare (UE) 2018/2044 al Comisiei din 19 decembrie 2018 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  21.12.2018

                  RO

                  Jurnalul Oficial al Uniunii Europene

                  L 327/63

         REGULAMENTUL DE PUNERE ÎN APLICARE (UE) 2018/2044 AL COMISIEI
         din 19 decembrie 2018
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 ar trebui modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament ar trebui să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 decembrie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea (1)

                                 0207 12 90

                                 Carcase de păsări de curte din specia Gallus domesticus, congelate, denumite «păsări de curte 65 %»

                                 113,4

                                 1

                                 AR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 271,2
                                 219,7
                                 333,0
                                 246,1

                                 9
                                 24
                                 0
                                 16

                                 AR
                                 BR
                                 CL
                                 TH

                                 0207 27 10

                                 Bucăți dezosate de curcani și de curci, congelate

                                 340,2
                                 362,7

                                 0
                                 0

                                 BR
                                 CL

                                 1602 32 11

                                 Preparate nefierte din păsări de curte din specia Gallus domesticus

                                 308,2

                                 0

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).


title: Regulamentul de punere în aplicare (UE) 2018/2041 al Comisiei din 17 decembrie 2018 privind clasificarea anumitor mărfuri în Nomenclatura combinată

text:
                  21.12.2018

                  RO

                  Jurnalul Oficial al Uniunii Europene

                  L 327/50

         REGULAMENTUL DE PUNERE ÎN APLICARE (UE) 2018/2041 AL COMISIEI
         din 17 decembrie 2018
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                     (5)

                     Măsurile prevăzute în prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 decembrie 2018.

                  Pentru Comisie,

                  Pentru Președinte,

               Stephen QUEST

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (cod NC)

                        Motive

                        (1)

                        (2)

                        (3)

                        Conectori pentru cabluri („de tip tată sau mamă”) pentru o tensiune de maximum 1 000  V, din cupru.
                        Articolul are pe o parte o fișă (denumită „conector de tip tată”) sau o priză de curent (denumită „conector de tip mamă”) și pe cealaltă parte un dispozitiv de contact sub forma unei cleme protejate de un strat de material izolant.
                        Articolul este utilizat pentru a conecta fire sau cabluri, altele decât cablurile coaxiale.
                        Articolul stabilește conexiunea prin inserarea „conectorului de tip tată” în „conectorul de tip mamă” fără a folosi unelte.
                        A se vedea imaginea (*1)

                        8536 69 90

                        Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8536 , 8536 69  și 8536 69 90 .
                        Articolul prezintă caracteristicile obiective ale unei fișe („conector de tip tată”) sau ale unei prize de curent („conector de tip mamă”) echipate cu un alt dispozitiv de contact [a se vedea, de asemenea, notele explicative ale Sistemului armonizat aferente poziției 8536  grupa (III) litera (A) punctul (1) și notele explicative la Nomenclatura combinată aferente subpozițiilor 8536 69 10 -8536 69 90 ]. Prin urmare, este exclusă clasificarea sa ca alte conexiuni și elemente de contact pentru fire și cabluri de la subpoziția 8536 90 10 .
                        În consecință, el trebuie clasificat la codul NC 8536 69 90  ca alte fișe și prize de curent.

               (*1)  Imaginea are caracter pur informativ.


title: Regulamentul de punere în aplicare (UE) 2018/2042 al Comisiei din 18 decembrie 2018 de modificare a Regulamentului de punere în aplicare (UE) 2017/1152 pentru clarificarea condițiilor de testare WLTP și pentru asigurarea monitorizării datelor de omologare de tip (Text cu relevanță pentru SEE.)

text:
                  21.12.2018

                  RO

                  Jurnalul Oficial al Uniunii Europene

                  L 327/53

         REGULAMENTUL DE PUNERE ÎN APLICARE (UE) 2018/2042 AL COMISIEI
         din 18 decembrie 2018
         de modificare a Regulamentului de punere în aplicare (UE) 2017/1152 pentru clarificarea condițiilor de testare WLTP și pentru asigurarea monitorizării datelor de omologare de tip
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 510/2011 al Parlamentului European și al Consiliului din 11 mai 2011 de stabilire a unor standarde de performanță pentru vehiculele utilitare ușoare noi, ca parte a abordării integrate a Uniunii de reducere a emisiilor de CO2 generate de vehiculele ușoare (1), în special articolul 13 alineatul (6) al treilea paragraf,
         întrucât:

                     (1)

                     Pentru a ține seama de diferența dintre nivelul emisiilor de CO2 calculat conform Noului ciclu de testare european (NEDC) și cel calculat conform noii Proceduri de testare a vehiculelor ușoare armonizată la nivel mondial (WLTP), a fost instituită, prin Regulamentul de punere în aplicare (UE) 2017/1152 al Comisiei (2), o metodologie de corelare a valorilor emisiilor de CO2 pentru vehiculele utilitare ușoare.

                     (2)

                     Metodologia de corelare trebuie să producă rezultate care să asigure o rigoare comparabilă, în condițiile noii și vechii proceduri de testare, a cerințelor de reducere a emisiilor prevăzute în Regulamentul (UE) nr. 510/2011. Prin urmare, autoritățile de omologare și serviciile tehnice ar trebui, împreună cu producătorii, să depună eforturi pentru a se asigura că testele WLTP și NEDC efectuate în scopul prezentului regulament se derulează în condiții comparabile și coerente cu obiectivele prezentului regulament.

                     (3)

                     În acest scop, este necesar să se clarifice anumite aspecte ale condițiilor de testare WLTP care ar trebui să se aplice pentru corelările efectuate în vederea furnizării de date WLTP și NEDC de monitorizare a emisiilor de CO2 ale vehiculelor nou înmatriculate în 2020. Clarificările respective ar trebui să se aplice fără a aduce atingere procedurii și cerințelor stabilite în Regulamentul (UE) 2017/1151 al Comisiei (3) și fără a afecta valabilitatea omologărilor acordate în temeiul acestuia.

                     (4)

                     De asemenea, este necesar să se determine diferența, în 2020, dintre valorile emisiilor de CO2 declarate de producători pentru omologarea de tip bazată pe WLTP și cele măsurate în conformitate cu Regulamentul (UE) 2017/1151. Prin urmare, producătorilor ar trebui să li se solicite să calculeze și să raporteze Comisiei valorile CO2 WLTP pentru toate vehiculele utilitare ușoare noi înmatriculate în anul calendaristic 2020, utilizând valorile măsurate pentru vehiculele H și L ca date de intrare pentru metoda interpolării.

                     (5)

                     Pentru un număr limitat de familii de interpolare, în 2020 vor fi disponibile numai valori măsurate pentru vehiculul H. Numărul acestor familii ar trebui monitorizat îndeaproape, iar Comisia ar trebui să ia în considerare excluderea acestor familii din calculul datelor de referință pentru 2020, dacă numărul lor va crește semnificativ în comparație cu 2018.

                     (6)

                     Ar trebui îmbunătățită transparența testelor privind emisiile și, prin urmare, datele privind testele WLTP și rezultatele corelării ar trebui să fie puse la dispoziția Comisiei. Acest lucru va permite Comisiei să identifice și să remedieze rapid problemele și posibilele inconsecvențe legate de punerea în aplicare a procedurilor. Din acest motiv, matricea datelor de intrare ar trebui completată pentru fiecare test WLTP efectuat și transmisă Comisiei în întregime, ca parte a schimbului de date privind instrumentul de corelare. Pentru a se asigura confidențialitatea, fișierul de date de intrare ar trebui criptat pentru transmitere.

                     (7)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2017/1152 se modifică după cum urmează:

                        1.

                        Se adaugă următorul articol 6a:

                           „Articolul 6a
                           Raportarea rezultatelor măsurătorilor WLTP

                              (1)   Producătorii calculează valoarea CO2 combinată pentru fiecare vehicul utilitar ușor nou înmatriculat în 2020, în conformitate cu formula prevăzută la al doilea paragraf de la punctul 3.2.3.2.4 din subanexa 7 a anexei XXI la Regulamentul (UE) 2017/1151, înlocuind termenii MCO2-H și MCO2-L pentru familia de interpolare respectivă cu valorile MCO2,C,5 extrase de la punctele 2.5.1.1.3 (vehiculul H) și 2.5.1.2.3 pentru (vehiculul L) din certificatul de omologare CE de tip, al cărui model este prevăzut în apendicele 4 la anexa I la Regulamentul (UE) 2017/1151.
                              Dacă emisiile de CO2 combinate ale vehiculului individual sunt determinate prin referire numai la vehiculul H, producătorii furnizează valoarea MCO2,C,5 extrasă de la punctul 2.5.1.1.3 (vehiculul H) din certificatul de omologare CE de tip.
                              Producătorul transmite Comisiei aceste valori ale emisiilor de CO2 împreună cu valorile MCO2,C,5 utilizate pentru calcul, în termen de cel mult trei luni de la primirea notificării Comisiei cu datele provizorii pentru anul 2020, încărcând aceste date în contul producătorului din Depozitul de date comerciale al Agenției Europene de Mediu.

                              (2)   Dacă datele menționate la alineatul (1) nu sunt transmise în termenul indicat, Comisia ia valoarea înregistrată la punctul 2.5.1.2.3 din certificatul de omologare CE de tip și o consideră ca fiind valoarea emisiilor de CO2 combinate în sensul alineatului (1) pentru toate vehiculele noi din familia de interpolare înmatriculate, pentru care a fost emis certificatul de omologare de tip și, după caz, pentru familiile pentru care sunt disponibile numai măsurători pentru vehiculul H.”

                        2.

                        Anexa I se modifică după cum urmează:

                                    (a)

                                    Se introduc punctele 2.2a și 2.2b:
                                    „2.2a.   Condițiile de testare WLTP
                                    Pentru ca testul WLTP să fie considerat relevant în conformitate cu punctul 2.2 din anexa I la prezentul regulament și pentru a determina datele de intrare stabilite la punctul 2.4, condițiile de testare stabilite în anexa XXI la Regulamentul 2017/1151 se aplică cu următoarele precizări:

                                                (a)

                                                corecția rezultatelor testelor WLTP pentru emisiile masice de CO2 în conformitate cu apendicele 2 la subanexa 6 a anexei XXI la Regulamentul (UE) 2017/1151 se aplică tuturor rezultatelor acestor teste, fără a aduce atingere dispozițiilor de la punctul 3.4.4 litera (a) din apendicele menționat;

                                                (b)

                                                fără a aduce atingere cerințelor Regulamentului (UE) 2017/1151, dacă vehiculul de testare este echipat cu tehnologii care îi influențează performanța din punctul de vedere al emisiilor de CO2, inclusiv, dar fără a se limita la cele menționate la punctele 42-50 din matricea datelor de intrare de la punctul 2.4 și care sunt concepute pentru a funcționa în timpul testării, aceste tehnologii vor funcționa în timpul testării vehiculului, indiferent de procedura de testare aplicată, și anume NEDC sau WLTP;

                                                (c)

                                                dacă vehiculul de testare este echipat cu transmisii automate, se utilizează același mod de funcționare selectabil de către conducătorul auto, indiferent de procedura de testare aplicată. Dacă se utilizează cel mai favorabil și cel mai nefavorabil mod pentru testul WLTP, în conformitate cu punctul 1.2 litera (c) din apendicele 6 la subanexa 8 a anexei XXI la Regulamentul (UE) 2017/1151, se utilizează cel mai nefavorabil mod ca dată de intrare pentru instrumentul de corelare, precum și pentru orice test fizic NEDC;

                                                (d)

                                                dacă vehiculul de testare este echipat cu transmisie manuală, termenul nmin_drive_set este cel definit în formula de la litera (k) subpunctul 3 de la punctul 2 din subanexa 2 a anexei XXI la Regulamentul (UE) 2017/1151.
                                                Cu aprobarea autorității de omologare sau, după caz, a serviciului tehnic, producătorul poate calcula punctele de schimbare a treptei de viteză în mod diferit, cu condiția ca acest lucru să fie justificat având în vedere modul de conducere a vehiculului și ca marja de siguranță suplimentară a puterii aplicată în conformitate cu punctul 3.4 din subanexa 2 a anexei XXI la Regulamentul (UE) 2017/1151 să nu depășească 20 %.

                                          Precizările menționate la literele (a)-(d) se aplică pentru corelarea efectuată în temeiul prezentului regulament și nu aduc atingere dispozițiilor prevăzute în Regulamentul (UE) 2017/1151 și omologărilor de tip acordate în temeiul regulamentului respectiv.
                                    2.2b.   Aplicabilitatea condițiilor de testare WLTP
                                    Precizările menționate la punctul 2.2a literele (a)-(d) se aplică în conformitate cu următoarele:

                                                (a)

                                                Pentru noile tipuri de vehicule, de la data intrării în vigoare a prezentului regulament;

                                                (b)

                                                Pentru tipurile de vehicule existente, producătorii furnizează autorității de omologare, în ceea ce privește tipurile de vehicule care reprezintă vehiculele introduse pe piață în 2020, dovezi pe baza cărora autoritatea de omologare eliberează o confirmare în care precizează dacă au fost îndeplinite condițiile de testare menționate la punctul 2.2a literele (a)-(d).
                                                În confirmare se specifică identificatorul familiei de interpolare, precum și dacă a fost îndeplinită fiecare dintre condițiile de testare menționate la literele (a)-(d). Autoritatea de omologare eliberează producătorului confirmarea și se asigură că aceasta este înregistrată și că poate fi pusă la dispoziție fără întârziere, la cererea Comisiei.
                                                Dacă autoritatea de omologare nu poate confirma îndeplinirea uneia sau a mai multora dintre condițiile de testare menționate, producătorul se asigură că se efectuează un nou test WLTP sau, după caz, o serie de teste, în conformitate cu subanexa 6 a anexei XXI la Regulamentul (UE) 2017/1151, sub supravegherea unei autorități de omologare sau, după caz, a unui serviciu tehnic, aplicând condițiile de testare stabilite la punctul 2.2a literele (a)-(d) pentru familia de interpolare în cauză, inclusiv o nouă corelare în conformitate cu prezentul regulament.
                                                Dacă numai condiția de testare menționată la punctul 2.2a litera (a) nu este îndeplinită, producătorul poate corecta valoarea respectivă în matricea de intrare fără a fi nevoie de un nou test WLTP.

                                          Autoritatea de omologare sau, după caz, serviciul tehnic desemnat înregistrează rezultatele noii testări sau corecția și corelarea în conformitate cu punctul 5 din anexa I, iar dosarul complet de corelare bazat pe datele introduse în urma noii testări se transmite Comisiei în conformitate cu punctul 3.1.1.2 cel târziu până la 30 aprilie 2021.”

                                    (b)

                                    Punctul 2.4 se modifică după cum urmează:

                                                (i)

                                                următoarea teză se adaugă la primul paragraf:
                                                „Matricea datelor de intrare se completează pentru fiecare test WLTP efectuat.”;

                                                (ii)

                                                tabelul 1 se modifică după cum urmează:

                                                            —

                                                            la rubrica 56, textul din coloana „Observații” se înlocuiește cu următorul text:

                                                               „Set: datele sistemului OBD și ale standului cu rulouri, 1 Hz pentru OBD și 10 Hz pentru standul cu rulouri, rezoluția 0,1 km/h”;

                                                            —

                                                            la intrarea 57, textul din coloana „Observații” se înlocuiește cu următorul text:

                                                               „Set: 1 Hz. Schimbarea treptei de viteză calculată teoretic care trebuie furnizată pentru vehiculul H și L (dacă este cazul)”;

                                                            —

                                                            la rubrica 61, textul din coloana „Observații” se înlocuiește cu următorul text:

                                                               „Set: 1 Hz (frecvența de eșantionare a instrumentului 20 Hz), rezoluția 0,1A, dispozitiv de măsurare externă sincronizat cu standul cu rulouri”

                                                            —

                                                            rubrica 67 se înlocuiește cu următorul text:

                                                                           „67

                                                                           Factorul de regenerare Ki multiplicativ/aditiv pentru vehiculele H și L

                                                                           —

                                                                           Apendicele 1 la subanexa 6 a anexei XXI la Regulamentul (UE) 2017/1151

                                                                              Pentru vehiculele fără sisteme de regenerare periodică, această valoare este 1.”

                                                            —

                                                            se adaugă următoarele rubrici:

                                                                           „69

                                                                           Puterea calorifică a combustibilului

                                                                           kWh/l

                                                                           Apendicele 2 la subanexa 6 a anexei XXI la Regulamentul (UE) 2017/1151

                                                                              Valoare din tabelul A6.App2/1 din Regulamentul (UE) 2017/1151

                                                                           70

                                                                           Consumul de combustibil al vehiculelor H și L conform testului WLTP

                                                                           l/100 km

                                                                           Punctul 6 din subanexa 7 a anexei XXI la Regulamentul (UE) 2017/1151

                                                                              Consum de combustibil neechilibrat din testul de tipul 1

                                                                           71

                                                                           Tensiunea nominală a SRSEE

                                                                           V

                                                                           În conformitate cu DIN EN 60050-482

                                                                              Pentru alimentarea la joasă tensiune, definită în apendicele 2 la subanexa 6 a anexei XXI la Regulamentul (UE) 2017/1151

                                                                           72

                                                                           factorul de corecție al familiei ATCT

                                                                           —

                                                                           Subanexa 6a a anexei XXI la Regulamentul (UE) 2017/1151

                                                                              Factorul de corecție al familiei ATCT (corecție 14 °C)

                                                                           73

                                                                           Corecția de viteză și de distanță a testului WLTP

                                                                           —

                                                                           Regulamentul (UE) 2017/1151

                                                                              S-a efectuat corecția?

                                                                              0 = Nu | 1 = Da

                                                                           74

                                                                           Corecția RCB a testului WLTP

                                                                           —

                                                                           Apendicele 2 la subanexa 6 a anexei XXI la Regulamentul (UE) 2017/1151

                                                                              S-a efectuat corecția?

                                                                              0 = Nu | 1 = Da

                                                                           75

                                                                           Numărul de teste WLTP

                                                                           1, 2 sau 3

                                                                              Se indică dacă datele de testare sunt preluate din primul, al doilea sau al treilea test WLTP

                                                                           76

                                                                           Valoarea WLTP declarată pentru vehiculele H și L

                                                                           g/km

                                                                           Declarația producătorului

                                                                              Valoarea WLTP declarată pentru vehiculul H și L. Valoarea include toate corecțiile (dacă este cazul).

                                                                           77

                                                                           Valoarea CO2 WLTP măsurată și corectată pentru vehiculele H și/sau L

                                                                           g/km

                                                                           Valorile MCO2,C,5 din apendicele 4 la anexa I la Regulamentul (UE) 2017/1151

                                                                              Emisiile de CO2 combinate măsurate pentru vehiculele H și L, după toate corecțiile aplicabile. În cazul testelor WLTP 2 și 3, se furnizează toate rezultatele măsurate.

                                                                           78

                                                                           Repetarea testului WLTP

                                                                           —

                                                                           Anexa I punctul 2.2b litera (b)

                                                                              A se preciza condițiile de testare menționate la punctul 2.2a literele (a)-(d) din anexa I care au făcut obiectul unei noi testări.”

                                    (c)

                                    Punctul 3.1.1.1 se modifică după cum urmează:

                                                (i)

                                                litera (a) se elimină;

                                                (ii)

                                                la litera (c), punctul (iii) se înlocuiește cu următorul text:

                                                            „(iii)

                                                            datele de intrare specificate la punctul 2.4;”

                                                (iii)

                                                se adaugă următorul paragraf:
                                                „Fișierul sintetic menționat la litera (c) se criptează pentru a asigura confidențialitatea.”

                                    (d)

                                    Punctul 3.1.1.2 se înlocuiește cu următorul text:
                                    „3.1.1.2.   Fișierul de corelare complet
                                    Dacă raportul original privind rezultatele corelării a fost emis în conformitate cu punctul 3.1.1.1, autoritatea de omologare de tip sau, după caz, serviciul tehnic desemnat încarcă fișierul sintetic menționat la punctul 3.1.1.1 litera (c) pe un server al Comisiei, care trimite un răspuns expeditorului (cu serviciile relevante ale Comisiei în copie), ce include un număr întreg generat în mod aleatoriu, cuprins între 0 și 99, un cod hash al fișierului sintetic care leagă în mod neechivoc acest număr de raportul original privind rezultatele semnat digital de serverul Comisiei.
                                    Autoritatea de omologare de tip sau, după caz, serviciul tehnic desemnat creează un fișier de corelare complet, care include raportul original privind rezultatele corelării menționat la punctul 3.1.1.1 și răspunsul trimis de serverul Comisiei. Fișierul se păstrează de către autoritatea de omologare de tip ca raport de testare în conformitate cu anexa VIII la Directiva 2007/46/CE.”

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 1 alineatul (2) literele (c) și (d) se aplică de la 1 februarie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 145, 31.5.2011, p. 1.

            (2)  Regulamentul de punere în aplicare (UE) 2017/1152 al Comisiei din 2 iunie 2017 de stabilire a unei metodologii de determinare a parametrilor de corelare necesari pentru a reflecta schimbarea procedurii reglementare de testare pentru vehiculele utilitare ușoare și de modificare a Regulamentului de punere în aplicare (UE) nr. 293/2012 (JO L 175, 7.7.2017, p. 644).

            (3)  Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO L 175, 7.7.2017, p. 1).


title: Regulamentul de punere în aplicare (UE) 2019/332 al Comisiei din 20 februarie 2019 de înregistrare a unei denumiri în Registrul denumirilor de origine protejate și al indicațiilor geografice protejate [Istra (DOP)]

text:
                  27.2.2019

                  RO

                  Jurnalul Oficial al Uniunii Europene

                  L 59/70

         REGULAMENTUL DE PUNERE ÎN APLICARE (UE) 2019/332 AL COMISIEI
         din 20 februarie 2019
         de înregistrare a unei denumiri în Registrul denumirilor de origine protejate și al indicațiilor geografice protejate [Istra (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Istarsko ekstra djevičansko maslinovo ulje” ca denumire de origine protejată, depusă de Croația, a fost publicată în Jurnalul Oficial al Uniunii Europene (2).

                     (2)

                     În temeiul articolului 51 alineatul (2) din Regulamentul (UE) nr. 1151/2012, prin actul de opoziție din 22 iunie 2016 și prin declarația de opoziție motivată din 22 august 2016, Slovenia s-a opus înregistrării.

                     (3)

                     Slovenia a afirmat că înregistrarea uleiului „Istarsko ekstra djevičansko maslinovo ulje” nu a respectat cerințele Regulamentului (UE) nr. 1151/2012 din următoarele motive: denumirea pentru care a fost solicitată înregistrarea este parțial omonimă cu denumirea slovenă a produsului „Ekstra deviško oljčno olje Slovenske Istre”, care a fost înscrisă în Registrul UE al denumirilor de origine protejate și al indicațiilor geografice protejate începând din 2007, și nu a fost prezentată nicio dovadă cu privire la utilizarea denumirii „Istarsko ekstra djevičansko maslinovo ulje” în comerț sau în limbajul comun ca denumire comercială sau istorică obișnuită pentru a desemna uleiul de măsline produs în regiunea Istria din Croația.

                     (4)

                     Opoziția a fost considerată admisibilă. Prin scrisorile din 18 octombrie 2016, Comisia a invitat părțile interesate să demareze consultările care se impun pentru a încerca să ajungă la un acord, în conformitate cu procedurile lor interne. S-a acordat de asemenea o prelungire de trei luni a termenului-limită pentru consultări, în conformitate cu articolul 51 alineatul (3) al treilea paragraf din Regulamentul (UE) nr. 1151/2012.

                     (5)

                     După consultări, Croația și Slovenia au ajuns la un acord. Acesta a fost comunicat Comisiei prin scrisoarea din 8 mai 2017, urmată de alte schimburi între Croația și Comisie.

                     (6)

                     Ca urmare a acestui acord, s-au adus mai multe modificări caietului de sarcini. Denumirea produsului „Istarsko ekstra djevičansko maslinovo ulje” a fost modificată în „Istra”. Aria de producție a fost extinsă pentru a cuprinde partea slovenă a peninsulei Istria, cererea Croației devenind o cerere multinațională (croată și slovenă). Au fost efectuate mici modificări ale documentului unic și ale caietului de sarcini al produsului.

                     (7)

                     Dat fiind că documentul unic a fost modificat substanțial, în conformitate cu articolul 51 alineatul (4) din Regulamentul (UE) nr. 1151/2012, Comisia a reexaminat cererea și a ajuns la concluzia că s-au îndeplinit condițiile pentru înregistrare.

                     (8)

                     Extinderea ariei geografice pentru a cuprinde partea slovenă a peninsulei Istria este justificată, deoarece aceasta produce ulei de măsline care are aceeași istorie, aceeași legătură și aceleași calități ca uleiul de măsline din partea croată a peninsulei Istria, vizat de cerere. Utilizarea denumirii „Istra” în Slovenia și în Croația a fost demonstrată în mod exhaustiv. Procedurile naționale de opoziție au fost actualizate în mod corect. Având în vedere cele de mai sus, Comisia a considerat că sunt îndeplinite condițiile prevăzute de Regulamentul (UE) nr. 1151/2012.

                     (9)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Istra”, depusă de Croația și de Slovenia, a fost publicată în Jurnalul Oficial al Uniunii Europene (3).

                     (10)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Istra” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Istra” (DOP).
            Denumirea de la primul paragraf identifică un produs din clasa 1.5. Uleiuri și grăsimi (unt, margarină, ulei etc.) din anexa XI la Regulamentul de punere în aplicare (UE) nr. 668/2014 al Comisiei (4).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 februarie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 108, 23.3.2016, p. 18.

            (3)  JO C 327, 17.9.2018, p. 4.

            (4)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2019/387 al Comisiei din 11 martie 2019 de autorizare a unei extinderi a utilizării uleiului de Schizochytrium sp. (ATCC PTA-9695) ca aliment nou și a modificării denumirii și a cerinței specifice de etichetare a uleiului de Schizochytrium sp. (ATCC PTA-9695) în temeiul Regulamentului (UE) 2015/2283 al Parlamentului European și al Consiliului, precum și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  12.3.2019

                  RO

                  Jurnalul Oficial al Uniunii Europene

                  L 70/17

         REGULAMENTUL DE PUNERE ÎN APLICARE (UE) 2019/387 AL COMISIEI
         din 11 martie 2019
         de autorizare a unei extinderi a utilizării uleiului de Schizochytrium sp. (ATCC PTA-9695) ca aliment nou și a modificării denumirii și a cerinței specifice de etichetare a uleiului de Schizochytrium sp. (ATCC PTA-9695) în temeiul Regulamentului (UE) 2015/2283 al Parlamentului European și al Consiliului, precum și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piață pe teritoriul Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2) de stabilire a listei cu alimente noi autorizate a Uniunii.

                     (3)

                     În temeiul articolului 12 din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment nou, precum și cu privire la actualizarea listei Uniunii.

                     (4)

                     Decizia de punere în aplicare (UE) 2015/545 a Comisiei (3) a autorizat, în conformitate cu Regulamentul (CE) nr. 258/97 al Parlamentului European și al Consiliului (4), introducerea pe piața Uniunii a uleiului extras din microalga Schizochytrium sp. (ATCC PTA-9695) ca ingredient alimentar nou de utilizat în mai multe produse alimentare.

                     (5)

                     Regulamentul de punere în aplicare (UE) 2018/1032 al Comisiei (5) a autorizat extinderea utilizării uleiului extras din microalgele Schizochytrium sp. (T18) ca aliment nou în temeiul Regulamentului (UE) 2015/2283 la piureuri din fructe/legume.

                     (6)

                     La 10 septembrie 2018, societatea DSM Nutritional Products Europe a prezentat Comisiei o cerere de modificare a condițiilor de utilizare a alimentului nou „ulei de Schizochytrium sp. (ATCC PTA-9695)” în sensul articolului 10 alineatul (1) din Regulamentul (UE) 2015/2283. În cerere se solicita extinderea utilizării uleiului de Schizochytrium sp. (ATCC PTA-9695) la piureuri de fructe și legume.

                     (7)

                     Extinderea propusă a utilizării alimentului nou nu modifică aspectele de siguranță care au justificat autorizarea extinderii utilizării uleiului de Schizochytrium sp. (T18) prin Regulamentul de punere în aplicare (UE) 2018/1032 la piureuri de fructe și de legume și nici nu reprezintă o problemă de siguranță. Ținând seama de considerațiile respective, extinderea propusă a utilizării este în conformitate cu articolul 12 alineatul (1) din Regulamentul (UE) 2015/2283.

                     (8)

                     La 10 septembrie 2018, societatea DSM Nutritional Products Europe a prezentat Comisiei, de asemenea, o cerere de autorizare a modificării denumirii și a cerinței specifice de etichetare a uleiului de Schizochytrium sp. (ATCC PTA-9695) în sensul articolului 10 alineatul (1) din Regulamentul (UE) 2015/2283. Prin cerere se solicită eliminarea menționării tulpinii „(ATCC PTA 9695)” din denumirea alimentului nou, astfel cum este inclusă în lista Uniunii, și de pe etichetele produselor alimentare care îl conțin.

                     (9)

                     Solicitantul consideră că modificarea denumirii și a cerințelor de etichetare a uleiului de Schizochytrium sp. (ATCC PTA-9695) este necesară deoarece indicarea tulpinii „(ATCC PTA-9695)” pe etichetele produselor alimentare care conțin ulei de Schizochytrium sp. (ATCC PTA-9695) nu este nici inteligibilă, nici relevantă pentru consumatori.

                     (10)

                     În prezent, sunt autorizate și figurează în lista cu alimente noi a Uniunii patru uleiuri extrase din Schizochytrium sp. Cu toate acestea, uleiul de Schizochytrium sp. (ATCC PTA-9695) este singurul a cărui tulpină trebuie specificată pe etichete. Prin urmare, modificarea denumirii și a cerinței de etichetare a uleiului de Schizochytrium sp. (ATCC PTA-9695) va asigura coerența denumirilor și a cerințelor de etichetare ale tuturor uleiurilor extrase din Schizochytrium sp. autorizate ca alimente noi, fără a avea un impact negativ asupra sănătății umane și a intereselor consumatorilor.

                     (11)

                     Având în vedere eliminarea menționării tulpinii „(ATCC PTA 9695)” din denumirea alimentului nou și din cerința specifică de etichetare a uleiului de Schizochytrium sp. (ATCC PTA-9695), mențiunea „(ATCC PTA 9695)” ar trebui inclusă în specificații, întrucât este necesară pentru identificarea adecvată a alimentului nou. Prin urmare, specificațiile aferente rubricii „Ulei (ATCC PTA-9695) de Schizochytrium sp.” din tabelul 2 din anexa la Regulamentul de punere în aplicare (UE) 2017/2470 ar trebui modificate în consecință.

                     (12)

                     Comisia nu a solicitat un aviz din partea Autorității Europene pentru Siguranța Alimentară în conformitate cu articolul 10 alineatul (3) din Regulamentul (UE) 2015/2283, întrucât extinderea utilizării uleiului de Schizochytrium sp. (ATCC PTA-9695), modificarea denumirii și a cerinței specifice de etichetare a uleiului de Schizochytrium sp. (ATCC PTA-9695), precum și actualizarea ulterioară a listei Uniunii nu sunt susceptibile de a avea un efect asupra sănătății umane.

                     (13)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Rubrica din lista cu alimente noi autorizate a Uniunii, stabilită prin Regulamentul de punere în aplicare (UE) 2017/2470, referitoare la substanța ulei de Schizochytrium sp. (ATCC PTA-9695) se modifică în conformitate cu anexa la prezentul regulament.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexa la prezentul regulament.

            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 martie 2019.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Decizia de punere în aplicare (UE) 2015/545 a Comisiei din 31 martie 2015 de autorizare a introducerii pe piață a uleiului extras din microalga Schizochytrium sp. (ATCC PTA-9695) ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului (JO L 90, 2.4.2015, p. 7).

            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            (5)  Regulamentul de punere în aplicare (UE) 2018/1032 al Comisiei din 20 iulie 2018 de autorizare a unei prelungiri a utilizării uleiului extras din microalgele Schizochytrium sp. ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (JO L 185, 23.7.2018, p. 9).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        Rubrica referitoare la „ulei (ATCC PTA-9695) de Schizochytrium sp.” din tabelul 1 (Alimente noi autorizate) se înlocuiește cu următorul text:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    „Ulei de

                                          Schizochytrium

                                       sp. (ATCC PTA-9695)

                                       Categorie specifică de alimente

                                       Niveluri maxime de DHA

                                    Denumirea alimentului nou de pe eticheta produselor alimentare care îl conțin este «Ulei din microalgele Schizochytrium sp.»”

                                    Produse lactate, cu excepția băuturilor pe bază de lapte

                                    200 mg/100 g sau, pentru brânzeturi, 600 mg/100 g

                                    Produse analoge lactatelor, cu excepția băuturilor

                                    200 mg/100 g sau, pentru produse analoge brânzeturilor, 600 mg/100 g

                                    Grăsimi tartinabile și sosuri pentru salate

                                    600 mg/100 g

                                    Cereale pentru micul dejun

                                    500 mg/100 g

                                    Suplimente alimentare, astfel cum sunt definite în Directiva 2002/46/CE

                                    250 mg DHA/zi pentru populația generală

                                    450 mg DHA/zi pentru femeile însărcinate și care alăptează

                                    Înlocuitori ai unei diete totale pentru controlul greutății, astfel cum sunt definiți în Regulamentul (UE) nr. 609/2013, și înlocuitori ai unei mese pentru controlul greutății

                                    250 mg/porție

                                    Băuturi pe bază de lapte și produse similare destinate copiilor de vârstă mică

                                    200 mg/100 g

                                    Alimente care trebuie să compenseze consumul în urma efortului muscular intens, destinate în special sportivilor

                                    Alimente pe care se menționează absența sau prezența în cantități reduse a glutenului în conformitate cu cerințele Regulamentului de punere în aplicare (UE) nr. 828/2014 al Comisiei

                                    Alimente destinate unor scopuri medicale speciale, astfel cum sunt definite în Regulamentul (UE) nr. 609/2013

                                    În conformitate cu necesitățile nutriționale specifice persoanelor cărora le sunt destinate produsele

                                    Produse de panificație (pâine, chifle și biscuiți dulci)

                                    200 mg/100 g

                                    Batoane din cereale

                                    500 mg/100 g

                                    Grăsimi pentru gătit

                                    360 mg/100 g

                                    Băuturi nealcoolice (inclusiv produse lactate analoge și băuturi pe bază de lapte)

                                    80 mg/100 ml

                                    Formule de început și formule de continuare, astfel cum sunt definite în Regulamentul (UE) nr. 609/2013

                                    În conformitate cu Regulamentul (UE) nr. 609/2013

                                    Preparate pe bază de cereale și alimente pentru copii destinate sugarilor și copiilor de vârstă mică, astfel cum sunt definite în Regulamentul (UE) nr. 609/2013

                                    200 mg/100 g

                                    Piure de fructe/legume

                                    100 mg/100 g

                        2.

                        Rubrica referitoare la „ulei (ATCC PTA-9695) de Schizochytrium sp.” din tabelul 2 (Specificații) se înlocuiește cu următorul text:

                                    Alimente noi autorizate

                                    Specificații

                                    „Ulei de

                                          Schizochytrium

                                       sp. (ATCC PTA-9695)

                                    Alimentul nou este obținut din tulpina ATCC PTA-9695 a microalgelor Schizochytrium sp.
                                    Indice de peroxid (IP) ≤ 5,0 meq/kg ulei
                                    Substanțe nesaponificabile: ≤ 3,5 %
                                    Acizi grași trans: ≤ 2,0 %
                                    Acizi grași liberi: ≤ 0,4 %
                                    Acid docosapentaenoic (DPA) n-6: ≤ 7,5 %
                                    Conținut de DHA: ≥ 35 %”


title: Regulamentul de punere în aplicare (UE) 2019/455 al Comisiei din 20 martie 2019 privind înregistrarea importurilor de amestecuri de uree și azotat de amoniu originare din Rusia, Trinidad și Tobago și Statele Unite ale Americii

text:
                  21.3.2019

                  RO

                  Jurnalul Oficial al Uniunii Europene

                  L 79/9

         REGULAMENTUL DE PUNERE ÎN APLICARE (UE) 2019/455 AL COMISIEI
         din 20 martie 2019
         privind înregistrarea importurilor de amestecuri de uree și azotat de amoniu originare din Rusia, Trinidad și Tobago și Statele Unite ale Americii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), astfel cum a fost modificat cel mai recent prin Regulamentul (UE) 2018/825 al Parlamentului European și al Consiliului din 30 mai 2018 (2) („regulamentul de bază”), în special articolul 14 alineatul (5a),
         după informarea statelor membre,
         întrucât:

                     (1)

                     La 13 august 2018, Comisia Europeană („Comisia”) a anunțat, printr-un aviz publicat în Jurnalul Oficial al Uniunii Europene (3) („avizul de deschidere”), deschiderea unei proceduri antidumping vizând importurile în Uniune de amestecuri de uree și azotat de amoniu originare din Rusia, Trinidad și Tobago și Statele Unite ale Americii, în urma unei plângeri depuse la 29 iunie 2018 de Fertilizers Europe („reclamantul”) în numele unor producători care reprezintă peste 25 % din producția totală a Uniunii de soluții de uree și azotat de amoniu.

               1.   PRODUSUL CARE FACE OBIECTUL ÎNREGISTRĂRII

                     (2)

                     Produsul care face obiectul înregistrării („produsul în cauză”) este reprezentat de amestecuri de uree și azotat de amoniu în soluție apoasă sau amoniacală („urea and ammonium nitrate – UAN”), încadrate în prezent la codul NC 3102 80 00.

               2.   MOTIVE PENTRU ÎNREGISTRARE

                     (3)

                     În conformitate cu articolul 14 alineatul (5a) din regulamentul de bază, Comisia trebuie să solicite autorităților vamale să ia măsurile corespunzătoare pentru a înregistra importurile în cursul perioadei precedente comunicării constatărilor în temeiul articolului 19a, astfel încât măsurile să poată fi aplicate ulterior respectivelor importuri de la data înregistrării lor, cu excepția cazului în care există suficiente dovezi din care reiese că cerințele de la articolul 10 alineatul (4) litera (c) sau de la articolul 10 alineatul (4) litera (d) nu sunt respectate.

                     (4)

                     Comisia a verificat dacă importatorii știau sau dacă ar fi trebuit să știe despre existența dumpingului în ceea ce privește amploarea acestuia și prejudiciul pretins sau constatat. Ea a analizat, de asemenea, dacă s-a constatat o creștere suplimentară substanțială a importurilor care, ținând seama de perioada în care au avut loc, de volumul lor și de alte circumstanțe, era de natură să compromită grav efectul corectiv al taxei antidumping definitive aplicabile.

                     (5)

                     Prin urmare, Comisia a examinat dovezile aflate la dispoziția sa, având în vedere articolul 10 alineatul (4) din regulamentul de bază. Pentru această analiză, Comisia s-a bazat pe datele statistice aflate la dispoziția ei privind importurile încadrate la codul NC 3102 80 00.

                     (6)

                     La data de 30 ianuarie 2019, Comisia a invitat, de asemenea, părțile interesate să își prezinte observațiile cu privire la constatările sale preliminare din punctul de vedere al tendințelor importurilor după deschiderea anchetei, iar aceste observații au fost, de asemenea, incluse în analiza ei.

               2.1.   Cunoașterea de către importatori a existenței dumpingului, a amplorii acestuia și a prejudiciului pretins

                     (7)

                     Comisia dispune de suficiente dovezi potrivit cărora importurile de produs în cauză din Rusia, Trinidad și Tobago și Statele Unite ale Americii reprezintă un dumping.

                     (8)

                     Avizul de deschidere pentru prezenta procedură, publicat la 13 august 2018, a evidențiat faptul că marjele de dumping calculate sunt semnificative pentru toate țările. În ansamblu, și dată fiind amploarea marjelor de dumping pretinse, cuprinse între 43 % și 83 %, dovezile menționate în plângere sunt suficiente în acest stadiu pentru a susține faptul că producătorii-exportatori practică dumpingul.

                     (9)

                     Plângerea a furnizat, de asemenea, dovezi suficiente privind prejudiciul pretins care afectează industria din Uniune, inclusiv o scădere a cotei de piață și o evoluție negativă a altor indicatori-cheie de performanță ai industriei din Uniune.

                     (10)

                     Prin publicarea în Jurnalul Oficial al Uniunii Europene, avizul de deschidere este un document public, accesibil tuturor importatorilor. Mai mult, în calitate de părți interesate în cadrul anchetei, importatorii au acces la versiunea neconfidențială a plângerii și la dosarul neconfidențial. Prin urmare, Comisia a considerat că, din aceste motive, importatorii știau sau ar fi trebuit să știe de existența practicilor de dumping pretinse, de amploarea acestora și de prejudiciul pretins.

                     (11)

                     Mai mulți producători-exportatori au susținut că nu au fost respectate cerințele de la articolul 10 alineatul (4) litera (c), întrucât nu a existat un istoric de dumping. Cu toate acestea, articolul 10 alineatul (4) litera (c) prevede că fie a existat un istoric de dumping, fie se știa despre amploarea dumpingului și a prejudiciului pretins. Astfel cum s-a explicat în considerentele 7 – 10, pe baza avizului de deschidere și a informațiilor conținute în plângere, Comisia a considerat că importatorii știau sau ar fi trebuit să știe de existența practicilor de dumping pretinse, de amploarea lor și de prejudiciul pretins.

                     (12)

                     Pe baza celor de mai sus, Comisia a concluzionat că nu există nicio dovadă că cerința de la articolul 10 alineatul (4) litera (c) din regulamentul de bază nu a fost respectată.

               2.2.   Creștere suplimentară substanțială a importurilor

                     (13)

                     Pe baza datelor statistice rezumate în tabelul 1 de mai jos, Comisia a constatat că volumul importurilor de UAN din țările în cauză în Uniune a crescut cu 23 % în perioada septembrie 2018-decembrie 2018, adică după deschiderea anchetei, în comparație cu perioada septembrie 2017-decembrie 2017, adică aceeași perioadă din anul precedent și o parte a perioadei de anchetă (perioada cuprinsă între 1 iulie 2017 și 30 iunie 2018). În plus, volumul mediu lunar al importurilor din țările în cauză în Uniune în perioada cuprinsă între septembrie 2018 și decembrie 2018 a fost cu 34 % mai mare decât volumul mediu lunar al importurilor în Uniune în cursul perioadei de anchetă. Prin urmare, având în vedere această creștere suplimentară substanțială a importurilor din țările în cauză, Comisia a concluzionat că nu există nicio dovadă că această cerință nu a fost îndeplinită.

                        Tabelul 1

                        Volume de importuri (TM)

                                 Origine

                                 Septembrie 2017-decembrie 2017

                                 Septembrie 2018-decembrie 2018

                                 Δ

                                 Perioada medie lunară de anchetă

                                 Medie
                                 Septembrie 2018-decembrie 2018

                                 Δ

                                 Rusia

                                 226 319

                                 270 449

                                 + 19,5 %

                                 51 491

                                 67 612

                                 + 31,3 %

                                 Trinidad și Tobago

                                 150 497

                                 167 852

                                 + 11,5 %

                                 30 681

                                 41 963

                                 + 36,8 %

                                 SUA

                                 200 757

                                 333 393

                                 + 66,1 %

                                 61 848

                                 83 348

                                 + 34,8 %

                                 Toate 3

                                 577 573

                                 771 694

                                 + 33,6 %

                                 144 020

                                 192 924

                                 + 34 %

                                    Sursă: Eurostat.

               2.3.   Compromiterea efectului corectiv al taxei

                     (14)

                     Astfel cum s-a concluzionat în secțiunea 2.2, s-a constatat o creștere suplimentară substanțială a importurilor de produs în cauză de la deschiderea prezentei anchete. Respectivele volume reprezintă peste 48 000 de tone metrice suplimentare, lunar, în comparație cu volumele importate din țările în cauză în cursul perioadei de anchetă. Numai această creștere reprezintă 10 % din consumul Uniunii în 2017.

                     (15)

                     Conform statisticilor privind importurile rezumate în tabelul 2 de mai jos, prețul mediu în euro per tonă metrică aferent importurilor din țările în cauză în Uniune în perioada septembrie 2018-decembrie 2018 a fost cu 19,5 % mai mare decât prețul mediu la import din aceste țări observat în cursul perioadei de anchetă. S-a putut observa o creștere accentuată a prețurilor de import în cazul importurilor provenite din fiecare dintre țările care fac obiectul anchetei.

                        Tabelul 2

                        Prețurile de import (medie, EUR/TM)

                                 Origine

                                 Septembrie 2017-decembrie 2017

                                 Septembrie 2018-decembrie 2018

                                 Δ

                                 Perioada medie lunară de anchetă

                                 Medie
                                 Septembrie 2018-decembrie 2018

                                 Δ

                                 Rusia

                                 129,1

                                 160,1

                                 + 24,0 %

                                 125,9

                                 160,1

                                 + 27,2 %

                                 Trinidad și Tobago

                                 136

                                 175,4

                                 + 28,9 %

                                 139,8

                                 175,4

                                 + 25,4 %

                                 SUA

                                 118

                                 136,6

                                 + 15,7 %

                                 124,5

                                 136,6

                                 + 9,7 %

                                 Toate 3

                                 127,1

                                 153,3

                                 + 20,6 %

                                 128,3

                                 153,3

                                 + 19,5 %

                                    Sursă: Eurostat.

                     (16)

                     Câțiva producători-exportatori și importatori au susținut că creșterea semnificativă a prețurilor importurilor din țările în cauză denotă că aceste importuri nu ar avea efecte negative asupra prețurilor de piață. Acești producători-exportatori au menționat, de asemenea, că nu s-a apelat la stocarea produsului de la deschiderea anchetei. Prin urmare, s-a susținut că efectul corectiv al taxei antidumping definitive, dacă ar fi aplicată, nu ar fi subminat în mod grav.

                     (17)

                     Cu toate acestea, reclamantul a transmis suficiente dovezi care arată că creșterea prețurilor a fost modestă în raport cu creșterea costurilor (în special costul gazului în vara și toamna anului 2018). În plus, chiar dacă nu există nicio dovadă concludentă privind stocarea produselor de la deschiderea anchetei, reclamantul a furnizat dovezi suplimentare potrivit cărora creșterea abruptă a volumelor importurilor de la deschiderea anchetei a agravat și mai mult prejudicierea producătorilor din Uniune (inclusiv pierderi mai mari după perioada de anchetă).

                     (18)

                     Din aceste motive, Comisia a stabilit că dovezile din dosar nu permit să se concluzioneze că această cerință nu a fost îndeplinită.

               2.4.   Concluzie

                     (19)

                     Având în vedere cele de mai sus, Comisia a constatat că nu există dovezi concludente care să arate că înregistrarea importurilor de produs în cauză în cursul perioadei precedente comunicării constatărilor nu este justificată în acest caz. De la data publicării avizului de deschidere, moment în care producătorii-exportatori știau sau ar fi trebuit să știe de existența dumpingului și prejudiciului pretins, importurile de produs în cauză au crescut suplimentar într-un mod care ar putea submina în mod grav efectul corectiv al taxelor antidumping și în cursul perioadei precedente comunicării constatărilor.

                     (20)

                     Constatările rămân aceleași, chiar și pe baza celor mai recente date statistice de care dispune Comisia.

                     (21)

                     Astfel, în conformitate cu articolul 14 alineatul (5a) din regulamentul antidumping de bază, Comisia trebuie să înregistreze importurile de produs în cauză în cursul perioadei precedente comunicării constatărilor.

               3.   ÎNREGISTRARE

                     (22)

                     În temeiul articolului 14 alineatul (5a) din regulamentul antidumping de bază, importurile de produs în cauză trebuie să facă obiectul unei înregistrări în cursul perioadei precedente comunicării constatărilor în conformitate cu articolul 19a din regulamentul de bază, cu excepția cazului în care există dovezi suficiente din care reiese că cerințele de la articolul 10 alineatul (4) literele (c) și (d) nu sunt îndeplinite.

                     (23)

                     Orice responsabilitate viitoare va decurge din constatările definitive ale prezentei anchete antidumping.

                     (24)

                     Afirmațiile din plângerea prin care se solicită deschiderea unei anchete estimează o marjă de dumping cuprinsă între 43 % și 83 % și un nivel mediu de eliminare a prejudiciului de 13 % pentru produsul în cauză. Valoarea taxelor care ar putea fi achitate în viitor este estimată la nivelurile respective pe baza plângerii, și anume între 13 % și 83 % ca proporție din valoarea CIF la import a produsului în cauză.

               4.   PRELUCRAREA DATELOR CU CARACTER PERSONAL

                     (25)

                     Orice date cu caracter personal colectate în contextul acestei înregistrări vor fi tratate în conformitate cu Regulamentul (UE) 2018/1725 al Parlamentului European și al Consiliului (4),

               ADOPTĂ PREZENTUL REGULAMENT:

            Articolul 1

               (1)   În temeiul articolului 14 alineatul (5a) din Regulamentul (UE) 2016/1036, autoritățile vamale sunt îndemnate să ia măsurile corespunzătoare pentru a înregistra importurile în Uniune de amestecuri de uree și azotat de amoniu în soluție apoasă sau amoniacală, încadrate în prezent la codul NC 3102 80 00 și originare din Rusia, Trinidad și Tobago și Statele Unite ale Americii.

               (2)   Înregistrarea expiră la trei săptămâni de la data intrării în vigoare a prezentului regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 martie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  JO L 143, 7.6.2018, p. 1.

            (3)  JO C 284, 13.8.2018, p. 9.

            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Regulamentul de punere în aplicare (UE) 2019/487 al Comisiei din 19 martie 2019 de înregistrare a unei denumiri în registrul specialităților tradiționale garantate „Ziegen-Heumilch”/„Goat's Haymilk”/„Latte fieno di capra”/„Lait de foin de chèvre”/„Leche de heno de cabra” (STG)

text:
                  26.3.2019

                  RO

                  Jurnalul Oficial al Uniunii Europene

                  L 84/3

         REGULAMENTUL DE PUNERE ÎN APLICARE (UE) 2019/487 AL COMISIEI
         din 19 martie 2019
         de înregistrare a unei denumiri în registrul specialităților tradiționale garantate „Ziegen-Heumilch”/„Goat's Haymilk”/„Latte fieno di capra”/„Lait de foin de chèvre”/„Leche de heno de cabra” (STG)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (b) din Regulamentul (UE) nr. 1151/2012, cererea de înregistrare a denumirilor „Ziegen-Heumilch”/„Goat's Haymilk”/„Latte fieno di capra”/„Lait de foin de chèvre”/„Leche de heno de cabra” depusă de Austria a fost publicată în Jurnalul Oficial al Uniunii Europene (2).

                     (2)

                     Întrucât Comisiei nu i-a fost notificată nicio declarație de opoziție, în conformitate cu articolul 51 din Regulamentul (UE) nr. 1151/2012, denumirile „Ziegen-Heumilch”/„Goat's Haymilk”/„Latte fieno di capra”/„Lait de foin de chèvre”/„Leche de heno de cabra” trebuie, prin urmare, să fie înregistrate,

               ADOPTĂ PREZENTUL REGULAMENT:

            Articolul 1
            Denumirile „Ziegen-Heumilch”/„Goat's Haymilk”/„Latte fieno di capra”/„Lait de foin de chèvre”/„Leche de heno de cabra” (STG) sunt înregistrate.
            Denumirile vizate la primul paragraf identifică un produs din clasa 1.4. Alte produse de origine animală (ouă, miere, produse lactate cu excepția untului etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 martie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 400, 6.11.2018, p. 7.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2019/486 al Comisiei din 19 martie 2019 de înregistrare a unei denumiri în registrul specialităților tradiționale garantate „Schaf-Heumilch”/„Sheep's Haymilk”/„Latte fieno di pecora”/„Lait de foin de brebis”/„Leche de heno de oveja” (STG)

text:
                  26.3.2019

                  RO

                  Jurnalul Oficial al Uniunii Europene

                  L 84/1

         REGULAMENTUL DE PUNERE ÎN APLICARE (UE) 2019/486 AL COMISIEI
         din 19 martie 2019
         de înregistrare a unei denumiri în registrul specialităților tradiționale garantate „Schaf-Heumilch”/„Sheep's Haymilk”/„Latte fieno di pecora”/„Lait de foin de brebis”/„Leche de heno de oveja” (STG)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (b) din Regulamentul (UE) nr. 1151/2012, cererea de înregistrare a denumirilor „Schaf-Heumilch”/„Sheep's Haymilk”/„Latte fieno di pecora”/„Lait de foin de brebis”/„Leche de heno de oveja” depusă de Austria a fost publicată în Jurnalul Oficial al Uniunii Europene (2).

                     (2)

                     Întrucât Comisiei nu i-a fost notificată nicio declarație de opoziție, în conformitate cu articolul 51 din Regulamentul (UE) nr. 1151/2012, denumirile „Schaf-Heumilch”/„Sheep's Haymilk”/„Latte fieno di pecora”/„Lait de foin de brebis”/„Leche de heno de oveja” trebuie, prin urmare, să fie înregistrate,

               ADOPTĂ PREZENTUL REGULAMENT:

            Articolul 1
            Denumirile „Schaf-Heumilch”/„Sheep's Haymilk”/„Latte fieno di pecora”/„Lait de foin de brebis”/„Leche de heno de oveja” (STG) sunt înregistrate.
            Denumirile vizate la primul paragraf identifică un produs din clasa 1.4. Alte produse de origine animală (ouă, miere, produse lactate cu excepția untului etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 martie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 400, 6.11.2018, p. 3.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).